ועדת הכספים, כנסת 18, פרוטוקול מספר 15, 2009-03-30 10:45

ראובן ריבלין: בוקר טוב, אני מתכבד לפתוח את הישיבה.

ראובן ריבלין: בעניין הגלאים; ישבנו כאן ושמענו שיש אפשרות להידברות בין הממשלה לבין נציגי הציבור העוסק בגלאים.

ראובן ריבלין: נאמר לנו שאפשר להעביר את זה תוך שעות.

ראובן ריבלין: העבירו את החומר.

ראובן ריבלין: תגובת רשות המסים, בבקשה.

בועז סופר: נשלחנו על ידי יושב ראש הוועדה וחברי כנסת לעשות שיעורי בית.

בועז סופר: אני חוזר עם שיעורי בית.

בועז סופר: למי שלא היה אז, אפרט בקצרה – מחלקת סיווגית הגיעה לפתחו של בית משפט, שקבע באופן ברור שגלאים מסוג מסוים צריכים להסתווג בסעיף כזה וכזה, שפטור ממכס.

בועז סופר: אנו מיישמים את פסק הדין, אבל היינו סבורים שלא כל הגלאים צריכים ליהנות מההפקר, לכן אנו מבקשים להטיל מכס על חלק מהגלאים.

בועז סופר: בדיון שהיה נשאלתי, האם אכן הגלאים שמיובאים והם מסוג מסוים, תואמים לגלאים שמיוצרים בארץ, ועל כך אני עונה; בדקנו ובחנו את כל סוגי הגלאים שיש.

בועז סופר: דעתנו ברורה: יש היום כחמישה מפעלים שמייצרים גלאים ברמות כאלה ואחרות.

בועז סופר: גם אם חלק מהגלאים שמיובאים אינם תואמים אחד לאחד למה שמוכרים היצרנים המקומיים, הרי שמדובר במוצרים תחליפיים, כאשר אחד מהמפעלים מייצר תחליף מלא - אותו דבר.

בועז סופר: דעתנו היא שלאור שיעור המס שהוא 12 אחוזים ולאור עלות הגלאים, כשעבודה לא חייבת במכס, יוצא שהנטל שהושת על הגלאים עומד על כאחוז עד אחוז וחצי.

בועז סופר: לכן אנחנו חוזרים לוועדה, סבורים שראוי ונכון להגן על תוצרת הארץ.

שלי יחימוביץ': אנחנו בעד.

שי חרמש: אחוז אחד- -

בועז סופר: השיעור הוא 12.

בועז סופר: צריך להבחין בין הנטל על הצרכן לבין השיעור שהוא 12 אחוזים.

בועז סופר: המתקין הוא לא בהכרח המפעל.

בועז סופר: המתקין רוכש גלאים כאלה ואחרים ומתקין.

בועז סופר: אני מגן על המפעל, כי העבודה זו אותה עבודה.

בועז סופר: לכן 12 האחוזים הוא המס הרלוונטי.

בועז סופר: זה המס הרווח על מוצרים, אם יש מכס, ממדינות שלישיות.

יוסף טמלר: התבקשנו בפעם הקודמת להביא את הנתונים לגבי הגלאים.

יוסף טמלר: אמרנו שהגלאים שמיוצרים בארץ אינם המיובאים, יש הבדל ביניהם, ואין שום היגיון להטיל על הציבור מכס.

יוסף טמלר: מדובר על גלאים שמונעים פריצה, שריפה, לא מדובר על מוצר של הנאה אישית.

יוסף טמלר: אנו אומרים – המכס הוא מכס חדש, אין היגיון להטיל על המוצרים האלה מכס חדש.

יוסף טמלר: לא ראינו בישיבה הקודמת, בישיבה הנוכחית, לא ראינו שום התנגדות מצד איזשהו יצרן.

יוסף טמלר: יש לנו הוכחות מיצרנים שהם בעד להשאיר את המצב איך שהוא ולא להטיל את המכס.

ראובן ריבלין: האוצר מבקש מוועדת הכספים.

ראובן ריבלין: הוועדה מנסה לברר, אם יש אי הבנה ביניכם לבין האוצר.

ראובן ריבלין: האוצר אומר: אנחנו מגנים על תוצרת הארץ.

ראובן ריבלין: האוצר אומר לנו: בדקתי את החומר שהעבירה לנו לשכת המסחר, ואנו מודיעים לכם שבפירוש התעריפים האלה באים להגן על תוצרת הארץ.

ראובן ריבלין: אלא אם כן אתה אומר לנו שהם פועלים שלא בתום לב- -

יוסף טמלר: היצרנים לא מבקשים את ההגנה.

יוסף טמלר: אין צורך בהגנה עליהם, ואם כבר רוצים, תטילו מכס רק על מה שהיצרן המקומי- -

ראובן ריבלין: זה בלתי אפשרי.

נבו הראל: אני נאלץ להעמיד את הדברים על דיוקם.

נבו הראל: העובדות אינן נכונות.

נבו הראל: אנחנו יבואנים.

נבו הראל: ראשית, החישוב שנעשה - לא על ידיכם, על ידי משרד התמ"ת, נועד למטרה אחת – להפעיל לחץ על מדינות אחרות, שיגבירו את הקניות של הגלאים מתוצרת הארץ למזרח הרחוק.

נבו הראל: כך אמר שאול ששון, האדם שבדק בשבילך את הנושא.

שלי יחימוביץ': אין לנו שום אישוש לדברים האלה, ואם נשמע דברים, נשמע אותם מפי אמרם.

נבו הראל: העובדות הן ש-24 שעות אחרי הישיבה בשבוע שעבר הועבר אליכם האבחנה המדויקת, מה בין הגלאים שמיוצרים בארץ לבין הגלאים שמיוצרים בחו"ל.

בועז סופר: קיבלתי את החומר, אני לא מתווכח, אני פשוט חלוק עליו.

בועז סופר: אני לא שואל את היצרנים, אני לא מבקש את חוות דעתם, אני גם לא מבקש את חוות דעתם של היבואנים, אם הם מסכימים שאטיל.

בועז סופר: אני שואל את העמדות המקצועיות של כל אחד, אני שוקל את הדברים, ובכלל זה את משרד התמ"ת.

בועז סופר: משרד התמ"ת יכול לחוות את דעתו בסוף.

בועז סופר: האחריות המקצועית היא עליי.

בועז סופר: אני עשיתי שיעורי בית.

בועז סופר: אתה מטיל בי דופי מקצועי, מותר לך.

ראובן ריבלין: מר נבו הראל, אתה מעיד בפניי מה אמר ששון.

ראובן ריבלין: אני לא יכול לחקור אותך.

ראובן ריבלין: בפנינו עדות שאין לנו יכולת לחקור אותה.

ראובן ריבלין: האם יש מישהו שיודע מה ששון אמר?

ראובן ריבלין: אין לנו הכלים.

ראובן ריבלין: אם היית רוצה להביא אותו, יכולת להביא אותו.

ראובן ריבלין: יש פה המדינה שקיבלה מכם את החומר.

ראובן ריבלין: אני חשבתי בשבוע שעבר שמן הראוי לדחות את הדיון כדי שהוא יברר, כי אולי יש טענה מוצדקת כדי למנוע את הטלת המכס.

ראובן ריבלין: הוא אומר לנו שכוונת הדבר הזה היא להגן על תוצרת הארץ.

נבו הראל: הגלאים שמיובאים לארץ ניתנים לאבחנה מדויקת, ואין אף מפעל בישראל שמייצר אותם, גם לא תחליפים שלהם.

נבו הראל: אחת היצרניות הגדולה ביותר בישראל, שעיקר השוק שלה הוא בחו"ל ומעולם לא פנו אף אחת מהיצרניות הישראליות לקבל הגנה על המוצרים שלהם בישראל מפני הייבוא, היא בעצמה יבואנית, ויש לי פה פסק דין, שאותה חברה תבעה את המדינה על החזר מס שהיא שילמה עבור גלאים מיובאים כדי לשווק אותם בישראל, והמדינה בדיוק מאותו טעם של אותו פסק דין שמר סופר הגיש לנו קודם, המדינה סירבה להחזיר ליצרנית הישראלית את המס ששילמה על גלאים שנועדו להשלים את הייצור שלהן כדי שיוכלו לשווק את זה בישראל.

שי חרמש: זה לא מכס שאפשר לקבל הישבון?

נבו הראל: למטרות שיווק בישראל.

נבו הראל: אני מדבר על חברת ויסוניק, משווקת את המוצרים שלה בישראל פחות מ-5% מהייצור שלהם, אולי עוד אפילו פחות מזה.

נבו הראל: השוק הישראלי אינו המטרה שלה והיא אינה מעוניינת להתחרות בייבוא.

נבו הראל: היא עצמה משלימה את סל המוצרים שלה למכירות בישראל כמו היצרניות האחרות שמר סופר בדק, אותן חמש, כולן משווקות את מוצריהן בישראל, ומשלימות את המוצרים שלהן מייבוא ומשלמות על זה גם כן מס.

נבו הראל: לכן הן מעולם לא ביקשו הגנה, לא מהמדינה, לא ממשרד האוצר ולא משום רשות מסים אחרת.

שלי יחימוביץ': כי הוא גם יבואן והוא גם יצרן.

שלי יחימוביץ': אנו מדברים פה על יצרנים.

נבו הראל: אבל הם כאילו מבקשים הגנה, מאיזשהו מוצר שמתחרה בהם.

ראובן ריבלין: מה שהוא אומר – אותם רכיבים לא מיוצרים בארץ, אז אין על מי להגן.

נבו הראל: הדבר הרביעי, לכאורה מישהו עשה כאן

נבו הראל: חישוב שהוא מגיע לכדי אחוז אחד תוספת לצרכן הסופי, זו אחיזת עיניים.

נבו הראל: הצרכן הסופי משלם לפחות 8 אחוז תוספת לעלויות, מה גם שמבחינה כלכלית, ואתה אמון על הבחינות הכלכליות, כאשר יש לך סל שחלק ממנו מתייקר, גם הרכיבים האחרים מתייקרים, וכתוצאה מההתייקרות שכבר חלה לפני שמונה חודשים, גם המוצרים תוצרת הארץ התייקרו, ונוצר מצב שעלות סל המוצרים כל כך התייקר, והוא מתחיל להיות נחלתם של בעלי היכולת.

נבו הראל: מיעוטי היכולת מתרחקים מהיכולת למגן- -

שלי יחימוביץ': אין ספק שהעניים קונים כמויות של גלאים.

שלי יחימוביץ': ..

נבו הראל: יש לך רושם שאנחנו מדברים על העשירון העליון?

שלי יחימוביץ': לא.

ראובן ריבלין: כמה עולה גלאי מהסוג שאתה רוצה שלא נטיל עליו מכס?

נבו הראל: אנו מייבאים גלאים שעלותם בין 80 שקלים ל-400 שקלים.

אלכס מילר: אם הבנתי נכון, המטרה היא גם לעודד כחול לבן.

אלכס מילר: אם בהיבט המקצועי מצאתם שיש פה מפעלים שמייצרים גלאים חלופיים לאותם אלה שמביאים אותם מחו"ל, אני מציע שתבדקו אפשרות לדיפרנציאציה לאלה שמייצרים כאן, ואת מי שאתם רוצים לעודד, ואת אלה שמביאים, תטילו עליהם.

אלכס מילר: הוא אומר שסך הכל יש מפעל אחד.

נבו הראל: אין שום מפעל שמייצר את זה בישראל.

בועז סופר: לגבי הערתך – היא לגמרי מדויקת, וזה מה שאנחנו עושים בשוטף, אני לא צריך אף אחד שיפנה כדי לעשות את זה.

בועז סופר: אנחנו כל הזמן עושים את זה, מוודאים עם המשרדים הרלוונטיים, תמ"ת, חקלאות.

בועז סופר: אם אין ייצור מקומי, אין לנו שום סיבה להטיל מכס.

בועז סופר: אם אנו יכולים, אנו עושים את זה.

שלי יחימוביץ': העובדה שגלאים במפעלים ישראליים מיוצרים חלקם מרכיבים שמיובאים, זה לא אכפת לי.

שלי יחימוביץ': גם מפעלי טקסטיל משתמשים לפעמים בחוטים שנרכשים בחו"ל, ועדיין הם מספקים מקומות עבודה בישראל.

שלי יחימוביץ': זה נתון שאנו תמיד ערים לו, אתה לא מחדש כאן כלום.

שלי יחימוביץ': אם יש לי ביקורת על הבקשה שלך, בועז, זה שההיטל לא מספיק גבוה, כי עכשיו אנו צריכים לגונן בשיניים ובציפורניים על כל מפעל בישראל, וזאת הדרך לעשות את זה.

שלי יחימוביץ': לטעמי, היא צריכה להיות יותר מרחיקת לכת.

שלי יחימוביץ': בועז, איפה המפעלים האלה ממוקמים בארץ, כדי שנדע על פרנסתם של מי אנו מגוננים עכשיו.

בועז סופר: עפולה, קריית גת וקריית מלאכי.

נבו הראל: בפתח תקווה נמצאת חברה שנקראת אלקטרוניקס ליין, ובקריית אונו, החברה החמישית שלכאורה מייצרת תחליפים- -

שלי יחימוביץ': גם שם צריך לספק פרנסה.

שלי יחימוביץ': גם בגוש דן יש פיטורים.

ראובן ריבלין: אני מבקש לשאול את נציג רשות המסים, שמעת את הערות המתנגדים, ובכל זאת אתה חושב שהצו הזה הוא הכרחי ומתוך כוונתו להגן על תוצרת הארץ?

בועז סופר: כן.

ראובן ריבלין: רבותיי חברי הכנסת, אנו הולכים להצביע.

ראובן ריבלין: אני מצביע על צו תעריף המכס והפטורים ומס קנייה על טובין (תיקון מס' 30), התשס"ח-2008 (גלאים).

ראובן ריבלין: מי בעד בקשת האוצר ירים את ידו?

ראובן ריבלין: מי נגד? אין.

ראובן ריבלין: מי נמנע?

ראובן ריבלין: אין.

ראובן ריבלין: הצו מאושר על ידי ועדת הכספים של הכנסת.

ראובן ריבלין: תודה רבה לכם על עזרתכם ועל המידע שנתתם.

ראובן ריבלין: 2.

ראובן ריבלין: צו תעריף המכס והפטורים ומס קנייה על טובין (תיקון מס' 14), התשס"ט-2009 (פיסטוק, מאייד)

ראובן ריבלין: אנו עוברים לסעיף הבא בסדר היום.

ראובן ריבלין: בשבוע שעבר קיבלנו מספר מכתבים.

ראובן ריבלין: ביררתי, חברי הכנסת, את הנושאים עם משרדי הממשלה השונים, עם הממשלה על כל שלוחותיה.

ראובן ריבלין: הם טוענים שהצו הוא במקומו והם תומכים בו, כל על המרכיבים של הממשלה, וכמובן, יש בפנינו אנשים שמתנגדים.

ראובן ריבלין: כל המכתבים שמסרתם לנו נמסרו גם לרשות המסים, בין שאתם שלחתם ובין שאנחנו המצאנו להם את הדברים שקיבלנו על ידכם.

ראובן ריבלין: כמו כן קיבלנו גם מסמכים אחרים ממשרדי הממשלה ובעלי עניין אחרים.

יעקב סולימה: שמי יעקב סולימה, מנכ"ל חברת סולימה סחר, משווקת מוצרי מזון מחו"ל ומהארץ – מייבאת ומשווקת.

יעקב סולימה: אני קונה מחקלאים ומשווק בארץ גרעיני חמניות, תמרים, ואילו היה פיסטוקים, הייתי קונה גם מהארץ והייתי משווק גם אותם.

יעקב סולימה: אין בארץ גידול של פיסטוק בכלל.

יעקב סולימה: הפיסטוק נקרא פיסטוק חלבי.

יעקב סולימה: העובדה שכך קוראים לו לא אומרת שהפיסטוק מגיע מחלב שבסוריה אלא מכל מיני מקומות בעולם.

יעקב סולימה: הפיסטוק גדל בהרבה מקומות – בטורקיה, באיראן, בסוריה, בארצות הברית, בדרום אפריקה, באוסטרליה.

יעקב סולימה: הוטל כאן מס שמפלה את כל המדינות, לדעתי, כולל את הפיסטוק הטורקי, שאנחנו רוצים קשרי מסחר טובים אתם.

יעקב סולימה: אנו בעצם עושים פה לובי לחקלאי האמריקאי שרוצה להיכנס כאן ולשווק את מרכולתו ללא מכס.

ראובן ריבלין: ארצות הברית לא קמה בבוקר והחליטה שהיא עם שמייצא פיסטוקים.

ראובן ריבלין: היא חתמה על הסכם עם מדינת ישראל.

ראובן ריבלין: למדינת ישראל יש הסכמים.

ראובן ריבלין: אנו צריכים לכבד הסכמים, אך השאלה היא שאלה – כל הדברים שהבאת בפנינו ידועים לנו, וגם ביקשנו מרשות המסים ללמוד את העניין ולהשיב לנו.

שלמה מולה: לפעמים יש דברים שבשם מסחר, אנו צריכים להיות מאוד ערניים.

שלמה מולה: כשמדברים אתי על מסחר בעקיפין, זה מעליב אפילו, בעיניי.

שלמה מולה: יש מקרים שהמדינה צריכה לעשות קו אדום, גם בשם המסחר, עידוד למסחר, או חברות שרוצות להרוויח.

שלמה מולה: בלב שלם אני מסכים – בעיניי, הייתי אפילו מטיל סנקציה על חברות שעושות מסחר בעקיפין.

בועז סופר: אנסה לענות בקצרה.

בועז סופר: סוגיית הייבוא של פיסטוקים בדרך כלל לא עולה על שולחן הוועדה, כי בדרך כלל יש ייצור מקומי, שאנחנו רוצים להטיל מכס.

בועז סופר: במקרה הזה נקלענו למצב שאנו יודעים באופן ברור, ואם תרצו שאחשוף, אבקש להוציא את האנשים האחרים למעט חברי הכנסת, אבל קחו את מילתי, שיש לנו עדויות ברורות, אנו מתקשים להוכיח אותן בבית משפט, אך יש לנו עדויות ברורות – חקירות, מעקבים ודברים שיפה להם השתיקה, שאנו יודעים באופן ברור ונחרץ שאכן זה המצב.

בועז סופר: כשביקשתם בשבוע שעבר לדחות את הדיון וביקשת ממני לעשות שיעורי בית, ביקשת שאתן את דעתי גם על הצרכן.

בועז סופר: הרי העובדה שאנו אומרים: אנו רוצים לוודא, שיש הסכם סחר, והוא נאכף, ודאי שלא נתיר ייבוא ממדינת אויב, שהייבוא ממנה אסור.

בועז סופר: עשינו שני דברים; מחד אמרנו: נטיל מכס על מי שאין לו הסכם אתנו.

בועז סופר: לגיטימי מאוד, יש לנו הסכמים – אנחנו מקבלים משהו ונותנים משהו.

בועז סופר: מאידך, לוודא שהצרכן לא ייפגע, הייבוא מארצות הברית פטור.

בועז סופר: הייבוא מהאיחוד האירופי פטור.

בועז סופר: הייבוא מהטורקים – אני ממש מודה שאתה דואג לסחר שלנו עם טורקיה, תשאיר את זה לנו, בין המדינות.

בועז סופר: אנו מסודרים, יודעים לעבוד מול הטורקים.

בועז סופר: אנו פה מגיעים בשם כל משרדי הממשלה, משרד החוץ ומשרד התמ"ת וכן הלאה.

בועז סופר: וכדי לומר דבר נוסף, אתמול נפגשתי עם שגריר אחת המדינות, שביקש לא לציין את השם - אחר כך אני מוכן לומר, כדי למנוע מצב, ולו הספק שבקלים, שאנו למען נקיון כפיים וכדי שלא יתייקרו הפיסטוקים – יש פה, אדוני היושב ראש, צו, טיוטה לחתימת שר האוצר שקובע מכסה ל-WTO, כלומר לא ארצות הברית ולא האיחוד האירופי, כלומר הם לא לוחצים על המכסה הזו של 200 טון.

בועז סופר: ב-200 טון האלה אנו מניחים שאנו נחיל את כל הידידים שאיננו רוצים להרע עמם.

בועז סופר: לכן אנו לא רואים פה פגיעה בצרכן, אנו לא רואים פה פגיעה באף אחת מהמדינות שישראל סוחרת אתן, ולכן אני מבקש מחברי הוועדה לאשר את זה.

אלכס מילר: האם יש התייחסות של היבואנים לנושא המכסה – האם זה בהיקפים שהם כרגע עובדים?

שי חרמש: לא יחסר פיסטוק בראשון לציון.

ראובן ריבלין: סופר מייצג את הממשלה פה.

ראובן ריבלין: לאור המכתבים שלכם ביררתי נושאים ספציפיים עם משרדי ממשלה שונים.

ראובן ריבלין: תשובתו של סופר עולה בקנה אחד עם תשובתם.

ראובן ריבלין: הלכתי, גם כדי להיות בטוח, ושאלתי.

ראובן ריבלין: האם יש עוד הערה שלא נשמעה?

יעקב סולימה: אם כבר יוחלט, אני מבקש שהמיסוי יהיה כמו שאר האגוזים בשאר המדינות – בין 8 ל-12 אחוזים.

יעקב סולימה: אם לא כן, אני מבקש שזה יהיה מס קצוב ולא מס באחוזים, אחרת כל הענף הזה יקרוס, ויועבר לידידינו מהגדה המערבית, כי הם עושים מה שהם רוצים.

ראובן ריבלין: אתה מופתע מהבקשה שלו?

בועז סופר: אני לא מופתע מכלום.

בועז סופר: בדרך כלל אנחנו מבקשים את המס הקצוב.

בועז סופר: במקרים רבים יש פערי מחירים, לכן אנחנו אומרים: נטיל מס אחוזי, הגם שאנחנו אומרים: נייצר מצב שבו אנו מטילים מכס מינימלי, גם בגלל שלא תמיד אנחנו מסוגלים לבדוק כל חשבונית וחשבונית.

בועז סופר: לקחנו את המכס שמותר לנו להטיל על פי הסכמים עם ה-WTO, שזה 23 אחוזים.

בועז סופר: הגבלנו את זה ב-3.5 שקלים.

בועז סופר: מרבית הייבוא לישראל ימשיך להיות פטור ממכס.

ראובן ריבלין: מה עם הערתו?

בועז סופר: אני לא סבור שיש לשנות את הצו.

צבי אלון: אני רוצה להתחבר למה שבועז אמר בתחילתו – זה לא מהלך שבא להגן על ייצור מקומי אלא בא להתמודד עם בעיה חמורה של סחר במוצר שברור לנו שמקורו לא בארץ שהיא ארץ הייבוא המוצהרת.

צבי אלון: וזו הסיבה.

צבי אלון: אם היו שואלים אותי, ואם ב-WTO היה מותר לשים 230 ולא 23, היינו צריכים לעשות את זה.

צבי אלון: ה-8 אחוז לא ייתן כלום.

ראובן ריבלין: הוא אומר שזה נותן יתרון לכוחות השוק הפועלים בישראל, שהם יכולים לשנות- -

צבי אלון: זה לא נכון.

צבי אלון: יש מעטפת מכס.

שי חרמש: הייתי בקשר עם בעלי העניין בנושא.

שי חרמש: סוגייה שהועלתה על ידם היתה להתיר להם ייבוא ממדינה שלישית נוספת שאינה קשורה.

שי חרמש: היות שניתן מענה לנושא הזה- -

ראובן ריבלין: ניתן.

ראובן ריבלין: יש מכסה של 200 טון לכל ה-WTO.

יעקב סולימה: שמעתי בדרכי לכאן שיש פסטיבל סרטים פרסי בארץ עכשיו, וחשבתי, אולי כדאי להטיל על זה מכס...

בועז סופר: יש עוד נושא; בשבוע שעבר הצגנו רשימת מקרים שבהם סגרנו פרצות.

בועז סופר: במקרה זה אנו מבקשים לסגור פרצה שנוגעת למאיידים למזגנים שעשויים מחומרים שונים, יש מתכת ויש פלסטיק.

בועז סופר: בעבר מזגנים ביתיים גם הם עשו שימוש במאיידים מפלסטיק, ולכן לא רצינו להטיל מכס גם על זה וגם על זה.

בועז סופר: היום מבנה המזגנים הביתי שונה לגמרי, ולכן אנו יכולים לומר: אנו סוגרים את הפרצה רק בכלי רכב, שכל חלקי החילוף בכלי רכב יהיו ממוסים באופן אחיד, ולא תהיה פגיעה במאיידים למזגנים ביתיים.

בועז סופר: לכן אני מבקש לסגור את הפרצה, זה באותו צו.

ראובן ריבלין: אין לנו בעיה עם החלק השני.

ראובן ריבלין: מי בעד אישור הצו?

ראובן ריבלין: מי נגד?

ראובן ריבלין: מי נמנע?

ראובן ריבלין: תיקון מס' 14 אושר.

ראובן ריבלין: פה אחד אושר צו תעריף המכס והפטורים ומס קנייה על טובין (תיקון מס' 14), התשס"ט-2009 (פיסטוק, מאייד).

שי חרמש: אני מודה לך על כהונה נפלאה כממלא מקום, ומאחל לך הצלחה בתפקיד הבא.

ראובן ריבלין: תודה רבה, הישיבה נעולה.